L 102/88
SL
Uradni list Evropske unije
17.4.2023
SKUPNA IZJAVA UNIJE IN ZDRUŽENEGA KRALJESTVA V SKUPNEM ODBORU, USTANOVLJENEM S SPORAZUMOM O IZSTOPU ZDRUŽENEGA KRALJESTVA VELIKA BRITANIJA IN SEVERNA IRSKA IZ EVROPSKE UNIJE IN EVROPSKE SKUPNOSTI ZA ATOMSKO ENERGIJO, z dne 24. marca 2023 o uporabi člena 10(1) Winsdorskega okvira (1)
Določbe Sporazuma o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani na splošno urejajo obveznosti glede nadzora subvencij med Združenim kraljestvom in Unijo ter zagotavljajo enake konkurenčne pogoje med Združenim kraljestvom in Unijo.
Člen 10(1) Windsorskega okvira obstaja ločeno od teh določb.
Windsorski okvir odraža edinstven dostop Severne Irske do notranjega trga Unije in njen ključni pomen na notranjem trgu Združenega kraljestva.
V zvezi s tem bi bilo treba člen 10(1) Windsorskega okvira razumeti kot relevanten samo za blagovno menjavo ali na trgu električne energije (v nadaljnjem besedilu: blago) med Severno Irsko in Unijo, ki je predmet Windsorskega okvira.
Unija je 17. decembra 2020 sprejela naslednjo enostransko izjavo v skupnem odboru, ustanovljenem na podlagi člena 164 Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo: „Evropska komisija bo pri uporabi člena 107 PDEU v primerih iz člena 10(1) protokola ustrezno upoštevala ključni pomen Severne Irske za notranji trg Združenega kraljestva.
Evropska unija poudarja, da vpliv na trgovino med Severno Irsko in Unijo, za katero se uporablja ta protokol, v nobenem primeru ne more biti zgolj hipotetičen, domneven ali brez dejanske in neposredne povezave s Severno Irsko.
Zakaj bi ukrep lahko vplival na trgovino med Severno Irsko in Unijo, je treba ugotoviti na podlagi dejanskih in predvidljivih učinkov ukrepa.“.
Ta skupna izjava o uporabi člena 10(1) Winsdorskega okvira temelji na enostranski izjavi Unije, ki potrjuje ključni pomen Severne Irske za notranji trg Združenega kraljestva ter hkrati zagotavlja zaščito notranjega trga Unije.
Pojasnjuje pogoje uporabe člena 10(1) Winsdorskega okvira z določitvijo posebnih okoliščin, v katerih se bo ta člen verjetno uporabil, kadar se subvencije dodelijo v Združenem kraljestvu, ter se lahko uporablja za razlago te določbe.
Da bi se štelo, da ima ukrep dejansko in neposredno povezavo s Severno Irsko ter tako vpliva na trgovino med Severno Irsko in Unijo, za katero se uporablja Windsorski okvir, mora imeti navedeni ukrep dejanske predvidljive učinke na to trgovino.
Zadevni dejanski predvidljivi učinki bi morali biti pomembni in ne zgolj hipotetični ali domnevani.
Za ukrepe, odobrene kateremu koli upravičencu s sedežem v Veliki Britaniji, lahko dejavniki, ki prispevajo k pomembnosti, vključujejo velikost podjetja, višino subvencije in prisotnost podjetja na upoštevnem trgu na Severnem Irskem.
Čeprav zgolj dajanje blaga na trg Severne Irske samo po sebi ne zadostuje, da bi predstavljalo neposredno in dejansko povezavo, ki upravičuje uporabo člena 10(1) Windsorskega okvira, je za ukrepe, ki se odobrijo upravičencem na Severnem Irskem, bolj verjetno, da bodo imeli pomembne učinke.
Za ukrepe, odobrene kateremu koli upravičencu v Veliki Britaniji, ki imajo pomemben učinek, je treba za obstoj neposredne in dejanske povezave, ki upravičuje uporabo člena 10(1) Windsorskega okvira, nadalje dokazati, da bi se gospodarska korist subvencije v celoti ali delno prenesla na podjetje na Severnem Irskem ali pa prek zadevnega blaga, danega na trg na Severnem Irskem, na primer s prodajo pod tržno ceno.
(1) Glej Skupno izjavo št.
1/2023.